Universis presentes litteras inspecturis G., divina miseratione Autissiod. episcopus, salutem in Domino. Notum facimus quod nos executores testamenti karissimi genitoris domini Guillelmi de Melloto, quondam domini Sancti-Prisci, militis, assedimus et assignavimus monachis Sancti-Germani Autissiod. sexaginta solidos tur. annui redditus, pro anniversario dicti domini Guillelmi, genitoris nostri, percipiendos et habendos annis singulis ad festum Purificationis Beate-Marie, super preposituram de Sancto-Prisco: ita quod quicumque erit prepositus de Sancto-Prisco dictos sexaginta solidos annis singulis solvere tenebitur de prepositura predicta et de redditibus ad dictam preposituram pertinentibus. Et si prepositura non sufficeret, dilectus nepos noster Droco de Melloto, nunc dominus Sancti-Prisci, de cujus voluntate et assensu fecimus assignationem et assentionem predictas, vel quicumque erit dominus Sancti-Prisci, de aliis redditibus suis defectum suplere tenebitur integraliter et perfecte. Voluit etiam dictus Droco, nepos noster, et in hoc consensit expresse, quod si ipse, vel prepositus suus de Sancto-Prisco, vel ipse qui dictam preposituram teneret, in premissis vel aliquo premissorum deficerent, nos et successores nostri episcopi Autissiod., et eorum officiales in personas ipsorum excommunicationis, et in villa de Sancto-Prisco interdicti sententias promulgare possimus, et se ac heredes suos seu successores quaslibet quantum ad predicta tenenda adimplenda et in perpetuum firmiter observanda specialiter obligavit. Tenentur autem predicti monachi anniversarium dicti defuncti Guillelmi in ecclesia sua sollempniter celebrare, anno quolibet quo predictus defunctus ex hoc seculo migravit. In cujus rei testimonium, ad petitionem dicti Droconis, nepotis nostri, sigillum nostrum una cum sigillo suo presentibus litteris duximus apponendum. Datum, anno Domini Mº CCº sexagesimo, mense aprili.